# โทโมกิ คาเมดะ
โทโมกิ คาเมดะ  เป็นนักมวยสากลชาวญี่ปุ่นคนแรกที่สามารถครองแชมป์โลกขององค์กรมวยโลก (WBO)

ประวัติ
โทโมกิ คาเมดะ เกิดเมื่อวันที่ 12 กรกฎาคม พ.ศ. 2534 ที่เมืองโอซากะ ประเทศญี่ปุ่น เป็นน้องชายแท้ ๆ ของโคกิ คาเมดะ อดีตแชมป์โลกของสมาคมมวยโลก (WBA)ในรุ่นเดียวกัน และไดกิ คาเมดะ อดีตแชมป์โลกของสหพันธ์มวยนานาชาติ (IBF) ในรุ่นจูเนียร์แบนตัมเวท (115 ปอนด์) โดยเป็นน้องเล็กคนที่ 3 ของตระกูล

โทโมกิ คาเมดะ เคยชกมวยสากลสมัครเล่นมาก่อน เพื่อที่จะเข้าแข่งขันในโอลิมปิก 2008 ที่กรุงปักกิ่ง โดยมีสถิติทั้งหมดชนะ 35 ครั้ง แพ้และเสมออย่างละ 1 ครั้ง ในประเทศญี่ปุ่น ต่อมาโทโมกิ คาเมดะ ได้เข้าร่วมแข่งขันในรายการ "Guantes de Oro de México" ที่ประเทศเม็กซิโก โดยในขณะนั้นโทโมกิ คาเมดะ มีอายุเพียงแค่ 15 ปี ถือว่ายังน้อยเกินกว่าที่จะได้รับคัดเลือกไปแข่งขันโอลิมปิก ในระหว่างที่รอ จึงตัดสินใจที่เปลี่ยนมาชกมวยสากลอาชีพแทน

จากนั้น โทโมกิ คาเมดะ จึงได้ชกในประเทศเม็กซิโกอย่างสม่ำเสมอ โดยมีผู้จัดการเป็นชาวเม็กซิกันด้วย จนได้รับฉายาว่า El Mexicanito หรือ The Little Mexican (เม็กซิกันน้อย)  รวมถึงฉายาในภาษาญี่ปุ่น คือ "亀田家最終兵器" (โรมาจิ: Kameda-ke Saishū Heiki) ซึ่งแปลได้ว่า "สุดยอดอาวุธแห่งตระกูลคาเมดะ"

โทโมกิ คาเมดะ เคยได้แชมป์โลกเยาวชนของสภามวยโลก (WBC) ในรุ่นแบนตัมเวท รวมถึงได้เป็นแชมป์เข็มขัดเงินในรุ่นและสถาบันเดียวกัน และได้แชมป์สหพันธ์มวยอเมริกาเหนือ (NABF) ในรุ่นแบนตัมเวทด้วย

โทโมกิ คาเมดะ ได้ตำแหน่งแชมป์โลกมาจากการเอาชนะคะแนน ปาอุลุส อัมบุนดา นักมวยชาวนามิเบีย เจ้าของตำแหน่ง เมื่อวันที่ 1 สิงหาคม พ.ศ. 2556 ที่ประเทศฟิลิปปินส์ ซึ่งอัมบุนดา เป็นผู้ที่ได้แชมป์โลกมาจากการเอาชนะ ผึ้งหลวง ส.สิงห์อยู่ ซึ่งเป็นเจ้าของตำแหน่งเดิมชาวไทยไปได้ ในการชกเมื่อวันที่ 3 มีนาคม ปีเดียวกันที่ประเทศนามิเบีย

ในวันที่ 10 พฤษภาคม พ.ศ. 2557 โทโมกิ คาเมดะ มีโปรแกรมที่จะชกป้องกันตำแหน่งกับ ผึ้งหลวง ส.สิงห์อยู่ ในฐานะที่ผึ้งหลวงเป็นรองแชมป์โลก WBO อันดับ 1 ซึ่งถือว่าการเป็นชกภาคบังคับ ในครั้งนี้ โทโมกิ คาเมดะ ได้มุ่งมั่นฟิตซ้อมอย่างหนักเพื่อที่จะเอาชนะผึ้งหลวงให้ได้ เพื่อที่จะได้เดินทางไปชกในสหรัฐอเมริกาต่อไป โดยได้ซ้อมกับ เอ็ดดี้ เรย์โนโซ ผู้เป็นเทรนเนอร์ของ ซาอุล อัลบาเรซ อดีตแชมป์โลกของ WBA และ WBC ในรุ่นซูเปอร์เวลเตอร์เวท หรืออีกชื่อเรียกหนึ่งคือ จูเนียร์มิดเดิลเวท (154 ปอนด์) ชาวเม็กซิกัน และลงนวมซ้อมกับนักมวยระดับโลก คือ กิเยร์โม ริกอนโด แชมป์โลกของ WBO และ WBA ในรุ่นซูเปอร์แบนตัมเวท (122 ปอนด์) และ ยูริโอร์กิส กัมโบอา อดีตแชมป์โลกของ IBF ในรุ่นเฟเธอร์เวท (126 ปอนด์) ซึ่งทั้งคู่เป็นนักมวยชาวคิวบา และเคยเป็นเจ้าของเหรียญทองโอลิมปิกมาก่อนในรุ่นฟลายเวทและแบนตัมเวทด้วยหน้า 17 ต่อ 19 กีฬา,  'คาเมดะ'ลั่นล้มผึ้งหลวงชก'เม็กซิกัน' . เดลินิวส์ฉบับที่ 23,556: วันศุกร์ที่ 11 เมษายน พ.ศ. 2557 ขึ้น 12 ค่ำ เดือน 5 ปีมะเมีย

แต่ต่อมากำหนดการชกได้เปลี่ยนไปเป็นวันที่ 12 กรกฎาคม (ตรงกับวันที่ 13 กรกฎาคม ตามเวลาในประเทศไทย) ปีเดียวกัน และเปลี่ยนสถานที่เป็นเอ็มจีเอ็มแกรนด์โฮเต็ล ในแพราไดส์ สหรัฐอเมริกา แทน ผลการชกปรากฏว่า โทโมกิ คาเมดะ เป็นฝ่ายเอาชนะทีเคโอไปได้ในยกที่ 7

ต่อมาในกลางปี พ.ศ. 2558 โทโมกิ คาเมดะ ต้องการจะชกล้มแชมป์กับแชมป์โลกของ WBA เจมี แมกดอนเนล เจ้าของตำแหน่งชาวอังกฤษ แต่ทาง WBO ไม่อนุมัติ จึงปลดคาเมดะออกจากตำแหน่งแชมป์โลกหน้า 16 ต่อ 14 กีฬา, โอ๋ลั่นทุ่ม10ล้านส่ง'ผึ้งหลวง'ลุย. เดลินิวส์ฉบับที่ 23,936: วันอาทิตย์ที่ 26 เมษายน พ.ศ. 2558 ขึ้น 8 ค่ำ เดือน 6 ปีมะแม และเมื่อได้ชิงแชมป์โลกจริง ก็เป็นฝ่ายแพ้คะแนนไปอย่างเอกฉันท์ด้วยคะแนน 114–113 ทั้ง 3 เสียง นับเป็นการแพ้เป็นครั้งแรก

ต่อมาโทโมกิเลื่อนรุ่นไปชกรุ่นซูเปอร์แบนตัมเวท ได้ชิงแชมป์โลกกับ เรย์ บาร์กัส นักมวยเม็กซิกันเจ้าของแชมป์สภามวยโลกในรุ่นนี้ ในฐานะแชมป์เฉพาะกาล ปรากฏว่าโทโมกิเป็นฝ่ายแพ้คะแนน และถูกตัดคะแนนในช่วงยกท้ายๆ เนื่องจากโทโมกิชกเข้าบาร์กัสหลังจากกรรมการสั่งแยกในระหว่างยก

เกียรติประวัติ
แชมป์ WBC FECARBOX รุ่นแบนตัมเวท
ชิง 16 มกราคม 2553 ชนะน็อกยก 3 โรโดลโฟ กาเรย์  ที่ ออดิตอริโอ เซนเตร์นาริโอ โกเมซ ปาลาซิโอ ประเทศเม็กซิโก
ป้องกันแชมป์ครั้งที่ 1, 30 เมษายน 2553 ชนะน็อกโดยเทคนิคยก 3 นาร์ซิโซ ลารา  ที่ ฆิมนาร์ซิโอ เมร์มัน เอเบรส์ มาซัตลัน ประเทศเม็กซิโก
สละแชมป์
แชมป์ WBC Youth Intercontinental และแชมป์ WBC CABOFE รุ่นแบนตัมเวท
ชิง 29 พฤษภาคม 2553 ชนะคะแนน ฆาบิเอร์ โรดริเกซ  ที่ อาเรนา เตกาเต กัวดาลาฮารา ประเทศเม็กซิโก
สละแชมป์
แชมป์ WBC Youth Intercontinental รุ่นซูเปอร์แบนตัมเวท
ชิง 7 กรกฎาคม 2553 ชนะคะแนน อาตูโร กามาร์โก  ที่ อาเรนา เบเฟเก กัวดาลาฮารา ประเทศเม็กซิโก
สละแชมป์
แชมป์โลก WBC เยาวชน รุ่นแบนตัมเวท
ชิง 28 สิงหาคม 2553 ชนะคะแนน สเตฟาเน ชาโมเน  ที่ โลโบ โดเม มาซัตลัน ประเทศเม็กซิโก
ป้องกันแชมป์ครั้งที่ 1, 26 ธันวาคม 2553 ชนะน็อกยกที่ 3 พิชิตไทย ทวินส์ยิม  ที่ ไซตามะซูเปอร์อารีนา ไซตามะ ประเทศญี่ปุ่น
ป้องกันแชมป์ครั้งที่ 2, 8 กรกฎาคม 2554 ชนะคะแนน แดนดี โตเอ  ที่ ศูนย์กีฬาในร่มฟูกูโอกะอนุสรณ์คีวเดน ฟูกูโอกะ ประเทศญี่ปุ่น
สละแชมป์
แชมป์ NABF รุ่นแบนตัมเวท
ชิง 19 กุมภาพันธ์ 2554 ชนะคะแนน เฆร์มัน เมรัซ  ที่ ดิสโกเตเก โกยาเฆ ปวยร์โต บายาร์ตา ประเทศเม็กซิโก
สละแชมป์
แชมป์ WBC Silver รุ่นแบนตัมเวท
ชิง 26 เมษายน 2554 ชนะอาร์ทีดียก 10 ไฆโร เอร์นันเดซ โอโชอา  ที่ ดิสโกเตเก โกยาเฆ เม็กซิโกซิตี ประเทศเม็กซิโก
สละแชมป์
แชมป์โลก WBO รุ่นแบนตัมเวท
ชิง 1 สิงหาคม 2556 ชนะคะแนน ปาอูลุส อัมบุนดา  ที่ โรงแรมและคาซิโนวอเทอร์ฟรอนท์ เซบูซิตี นครเซบู ประเทศฟิลิปปินส์
ป้องกันแชมป์ครั้งที่ 1, 3 ธันวาคม 2556 ชนะคะแนน อิมมานูเอล นาอิดจาลา  ที่ ศูนย์กีฬาในร่มจังหวัดโอซากะ โอซากะ ประเทศญี่ปุ่น
ป้องกันแชมป์ครั้งที่ 2, 13 กรกฎาคม 2557 ชนะทีเคโอยก 7 ผึ้งหลวง ส.สิงห์อยู่  ที่ เอ็มจีเอ็มแกรนด์ แพราไดส์ สหรัฐ
ป้องกันแชมป์ครั้งที่ 3, 1 พฤษจิกายน 2557 ชนะคะแนน อาเลฆานโดร เอร์นันเดซ  ที่ เครดิตยูเนียนวันอารีนา ชิคาโก สหรัฐ
ถูกปลดแชมป์
แชมป์เฉพาะกาล WBC รุ่นซูเปอร์แบนตัมเวท
ชิง (ที่ว่าง) 12 พฤษจิกายน 2561 ชนะคะแนน อาบิเกล์ เมดินา  ที่ โครากูเอ็งฮอล โตเกียว ประเทศญี่ปุ่น
ชกคัดเลือกผู้ชิงแชมป์โลก WBA รุ่นซูเปอร์แบนตัมเวท
11 ธันวาคม 2564, ชนะคะแนน ยอนเฟรซ ปาเรโฮ  ที่เซนโตร เด อูโซส มุลติเปลส เอร์โมซิโย ประเทศเม็กซิโก
เคยชิงแชมป์ต่อไปนี้แต่ไม่สำเร็จ
ชิงแชมป์โลก WBA รุ่นแบนตัมเวท 9 พฤษภาคม 2558 แพ้คะแนน เจมี แมกดอนเนล  ที่ เพย์เน อารีนา ฮิดัลโก สหรัฐ
ชิงแชมป์โลก WBA รุ่นแบนตัมเวท 6 กันยายน 2558 แพ้คะแนน เจมี แม็กดอนเนล  ที่ อเมริกัน แบงก์ เซนเตอร์ คอร์ปัสคริสตี สหรัฐ
ชิงแชมป์โลก WBC รุ่นซูเปอร์แบนตัมเวท 13 กรกฎาคม 2562 แพ้คะแนน เรย์ บาร์กัส  ที่ ดิกนีตี เฮลท์ สปอร์ต พาร์ก คาร์สัน สหรัฐ